Karina Lorentzen Dehnhardt (SF), 2024-01-16:
Tak for det.
Igen skal jeg starte med at sige, at jeg også taler på vegne af Enhedslisten i denne sag.
Jeg vil gerne takke Radikale Venstre for at have lavet det her forslag omkring varetægtsfængsledes vilkår.
Jeg synes, at det er et forslag, vi kan støtte, og det er godt, at den debat bliver taget op.
Der er ingen tvivl om, at når man er varetægtsfængslet, sidder man under de strammeste vilkår og de dårligste vilkår i kriminalforsorgen.
Vores arresthussektor er enormt gammel.
Den er simpelt hen ikke indrettet til beskæftigelse og behandling i den udstrækning.
Vores arresthuse er bygget på et tidspunkt, hvor det ikke var så vigtigt.
Jeg husker, at vi i Retsudvalget var på besøg i Aarhus Arrest.
Der er måske andre, der husker det besøg sammen med mig.
Der sad to mennesker i kælderen, som fik undervisning i dansk – var det 2 timer om ugen? – og ingen af dem havde afsluttet deres folkeskole, og det eneste, de ønskede sig, var sådan set bare noget mere danskundervisning.
Men det kunne de ikke få, for der var simpelt hen ikke lokaler nok, og de skulle bruges til mange forskellige ting.
Det er jo superærgerligt, at vi ikke, når vi nu har nogle mennesker i varetægt i kortere eller længere tid, kan bidrage med noget mere uddannelse eller relevant beskæftigelse i den forbindelse.
En af mine kongstanker har været, at uanset hvor kort eller lang tid man sidder, bør man kunne lære noget mere, få et amu-bevis eller foretage sig noget, som stiller en bedre, når man engang bliver løsladt.
I virkeligheden er det også sådan, at mennesker, der bliver varetægtsfængslet, typisk er i dyb krise, fordi de jo bliver hævet ud af deres hverdag.
Uanset hvad de har gjort, tror jeg, at erfaringen er, at det er der, man nemmest trænger ind til dem, for det er her, de er i den her sårbare situation.
Det burde vi jo udnytte til at fylde mest muligt på i forhold til hjælp, behandling, uddannelse, eller hvad det nu kan være, fordi det faktisk er der, vi har bedst chance for at påvirke dem.
Men sådan er virkeligheden ikke indrettet.
Arresterne er ikke indrettet til det, og vores arresthuse er virkelig gamle og burde erstattes af nye bygninger, men det er jo en helt anden diskussion.
Så er der selve rettighederne.
For nogle år siden var jeg meget optaget af, at der blev lavet en handlingsplan.
Der var jo rent faktisk mennesker, som blev løsladt, fordi sagen faldt fra hinanden, og så stod de sådan set ringere, end hvis de blev løsladt fra fængslerne, fordi der ikke var nogen krav om en handlingsplan.
Man kan have mistet sin kone eller kæreste.
Ens hus kan være gået på tvang.
Der kan være sket rigtig mange ting i den tid.
Det var godt, at der kom en handlingsplan, men der er jo stadig væk spørgsmål, som jeg synes vi trænger til at få belyst.
Det er også baggrunden for, at vi f.eks. har fremsat et forslag, hvor vi spørger, om ikke man kunne varetægtsfængsle med fodlænke i nogle sager, lave en forsøgsordning og finde ud af, om det er så farligt at varetægtsfængsle nogle med fodlænke, så de kan bevare tilknytningen til deres uddannelse eller til deres arbejde, i tilfælde af at det måtte ende med, at sagen ikke bliver til noget, eller at de bliver frifundet og skal indpasse sig i et liv uden for murene efterfølgende.
Det synes jeg godt at vi kunne få nogle erfaringer med.
Vi er jo ikke helt færdige med at behandle det forslag endnu.
Så er der besøgs- og brevkontrol, som jeg også er meget optaget af, og som jeg mener at vi bruger lige så uhæmmet og ukritisk, som vi bruger varetægtsfængsling.
Det skaber altså store udfordringer for de børn, som har enormt meget brug for at holde kontakten til deres forældre.
Vi har i SF fremsat indtil flere forslag om rettigheder til børn af indsatte.
Det er jo sådan, at hvis man har besøgs- og brevkontrol, skal der sidde en politimand med, og det foregår i politiets arbejdstid.
Det er altså almindelig kontortid, hvilket betyder, at det altid går ud over ægtefællens job.
Man skal tage fri.
Man må heller ikke engang have alle sine børn med.
Så tak til Radikale Venstre for forslaget.
Det kan vi sagtens støtte.